Krste Juras

**Krste Juras** (Šibenik, 21. srpnja 1945.), hrvatski brodograđevni stručnjak, pjesnik i tekstopisac.

## Biografija
U rodnom Šibeniku završio je gimnaziju da bi 1964. upisao studij brodogradnje na Fakultetu strojarstva i brodogradnje u Zagrebu, gdje 1972. diplomira. Na matičnom fakultetu doktorira 1989. s temom iz brodske akustike.

Oženjen je Jasminkom Juras, s kojom ima dvoje djece, Ivana i Marinu.

## Profesionalna karijera
* 1972.-74. zaposlen je u Brodogradilištu Split (služba Inženjeringa).  
* 1974.-89. u Brodarskom institutu u Zagrebu surađuje na razvoju i projektiranju patrolnih brodova tipa *Mirna*, raketnih topovnjača tipa *Končar/Šibenik*, fregata tipa *Kotor/Pula* te jurišnih desantnih čamaca tipa *DJČ*.
* 1989. doktorira na FSB u Zagrebu s disertacijom *Buka na manjim brodovima*.
* 1989.-92. voditelj akustičkog inženjeringa u Zavodu za kontrolu kvalitete robe u Zagrebu.
* 1993.-96. direktor Sektora specijalne brodogradnje u Brodarskom institutu.
* 1994.-99. voditelj inženjeringa (projekt, gradnja, opremanje) prvog hrvatskog protuminskog broda tipa *Korčula*.
* 1999.-2000. glavni urednik znanstvenog časopisa *Brodogradnja*.
* 2000.-01. direktor Remontnog brodogradilišta Šibenik.
* 2001.-05. voditelj projekta *Materijali i tehnologije za gradnju vrlo brzih brodova*, financiranog od Ministarstva znanosti i tehnologije.
* 2002. u svojstvu samostalnog projektanta plovila posebne namjene osniva tvrtku *Nova Projekt*.
* 2004. pobjeđuje na međunarodnom natječaju za projekt brodova Libijske obalne straže, po mnogo čemu unikatnim projektom *PV30 –LS*.
* 2006.-2008. po njegovom projektnim rješenjima u više hrvatskih brodogradilišta izgrađeno te isporučeno ukupno šest brodova tipa *PV30 –LS*.
* 2009. brodogradilište Kraljevica otkupilo mu idejni projekt univerzalnog brzog patrolnog broda tipa *FPV38-LS*.

Kao znanstvenik, Krste Juras objavio je na desetke znanstvenih i stručnih radova s područja brodske akustike, osnivanja plovila posebne namjene te povijesti brodogradnje i ratovanja na moru na relevantnim domaćim i svjetskim skupovima te u stručnim časopisima.

## Pjesnička djela

Juras je do sada objavio četiri pjesničke zbirke:

* *Balada o tekstopiscu* (1982.)
* *Resselov vijak* (1985., ilustrirao Hrvoje Šercar)
* *Dalmacija u mom oku* (1996., s Marijom Braut)
* *Samo moru virujen* (2008.)

Pjesme su mu uvrštene u antologiju hrvatskog pjesništva o moru, pomorcima i brodovima (*Moreplovi*, 1990) te hrvatskog domoljubnog pjesništva (*Mila si nam ti jedina*, 1998).

O njegovom pjesničkom doprinosu pohvalno su se izrazili Milivoj Slavićek, Zdravko Zima, Ivo Brešan, Drago Britvić i drugi.

## Zabavna glazba

Osobito je zapažen i cijenjen Jurasov uglazbljeni pjesnički opus, započet početkom sedamdesetih . U tom smislu valja istaknuti njegovu posljednju pjesničku zbirku  *Samo moru virujen* (Vuković Runjić, 2008), koja sadrži 50 izabranih (od ukupno nekih 250) uglazbljenih stihova, u kojima su čitatelji, osim amblematske naslovne, pronašli brojne evergrine poput *Dalmacije u mom oku, Šibenske balade, Ljubav je tvoja kao vino, Jubi san vašu ćer, Ludo more, Malo mora na mom dlanu, Dišperadun* i mnoge druge.

To je bilo dovoljno da ga, recimo, Ivica Ivanišević proglasi *pjesnikom izgubljenog zavičaja*, Nikola Petković *autorom bezvremenih pjesama, budući da se pjevaju, s autorom i bez njega*, dok za Sinišu Kekeza Juras je *sve reka u dvi riči*, u nadahnutom spoju potrebe i gušta.

Krste Juras je, bez ikakve sumnje, jedinstven na našoj glazbenoj sceni, ne samo iz razloga što je u svojoj matičnoj, brodograđevnoj, profesiji ostvario vrhunske rezultate, već i stoga jer je jedini –uspješno- pisao za potpuno različite interpretatore i glazbene žanrove od klapskih uspješnica do Miše Kovača, od šansona Ibrice Jusića i Zvonka Špišića do simfo rocka Dade Topića ili prve postave *Stijena*, od čistih šlagera do ispovjednih pjesama jedne Meri Cetinić.

Dobitnik je brojnih festivalskih nagrada (Split, Zagreb, Opatija, Omiš, Šibenik itd).

S autorom glazbe Zdenkom Runjićem je u razdoblju 2002.-04. surađivao na operi *Grgur*, za koju je napisao libreto. Premijera *Grgura* predviđena je za sezonu 2012./13.

Za iznimno spominjanje rodnog Šibenika dodijeljena mu je 2016. godine "Nagrada grada Šibenika" 
  
## Ostale djelatnosti

Krste Juras je scenarist, voditelj i dijelom redatelj TV dokumentarne serije Hrvatska korablja, na temu hrvatske brodograditeljske i pomorske baštine. Serija je snimana ratnih devedesetih, da bi 1996. bila emitirana te od tada višekratno reprizirana.

Krste Juras je svu svoju erudiciju pokazao i kao jedan od najuspješnijih natjecatelja TV kvizova, u izuzetno dugom razdoblju 1968.-2004.

## Izvori
* http://www.diskografija.com/umjetnik/krste-juras.htm
* http://www.crorec.hr/crorec.hr/izdanje.php?OBJECT_ID=605205#
* http://arhiv.slobodnadalmacija.hr/20030402/sibenik03.asp
* http://www.maritime-connector.com/NewsDetails/1765/lang/Croatian/Jurasov-patrolni-brod-dobar-Libiji--a-nezanimljiv-MORH-u.wshtml 
* http://arhiv.slobodnadalmacija.hr/20040802/temedana01.asp
* http://www.burzanautike.com/povijest/nauticka-povijest-nevidljivi-brod
* http://www.fsb.unizg.hr/zbrodo/pokus/hr/doktorirali/index.php